kardosdrur/scandi-wiki huggingface dataset:
Heinrich Ludwig Robert Giseke

Heinrich Ludwig Robert Giseke (født 15. januar 1827 i Marienwerder ved Marienburg, død 12. december 1890 i Kloster Leubus) var en tysk forfatter, sønnesøns søn af Nikolaus Dietrich Giseke. 

Han dyrkede i Breslau, Halle og Berlin teologiske, historiske og filosofiske studier, men da han 1849 havde underskrevet en adresse, der protesterede mod opløsningen af den preussiske konstituerende forsamling, måtte han give afkald paa at få statsansættelse. Han besluttede nu at leve af sin pen, redigerede først (fra 1852) Novellenzeitung i Leipzig, bosatte sig 1859 i Dresden, hvor han ledede feuilletonen i Die Konstitutionelle Zeitung, og slog sig 1863 ned i Berlin. Hans sidste år formørkedes af en snigende sindslidelse. Hans navn er især blevet kendt gennem romaner som Moderne Titanen (Leipzig 1850, 3 bind), et opgør med den Hegelske filosofi og de radikale filosoffer, der som Max Stirner sluttede sig til den. Helten Horn er et portræt af Stirner. Fremdeles Pfarr-Röschen, Otto Ludwig Brook, og Käthchen, hvor han synes påvirket af tidens moderne franske romaner. Giseke har endvidere skrevet patriotiske, tysk-preussiske dramaer, af hvilke en række er samlede i Dramatische Bilder aus deutscher Geschichte (1865), blandt andre Johannes Rathenow, ein Bürgermeister von Berlin, Der Hochmeister von Marienburg og Der Burggraf von Nürnberg. Han er her en art forløber for Ernst von Wildenbruch. Af hans øvrige dramatiske arbejder kan nævnes Va banque (1855), Die beiden Cagliostro (1858), Kurfürst Moritz von Sachsen (1860) og Lucifer oder die Demagogen (1861).

Kilder  

 

Journalister fra Tyskland
Dramatikere fra Tyskland
Romanforfattere fra Tyskland
Faglitterære forfattere fra Tyskland
Tysksprogede forfattere
Tyskere i 1800-tallet
Heinrich Siegel

Heinrich Siegel (13. april 1830 i Ladenburg - 4. juni 1899 i Wien) var en østrigsk retslærd.

Siegel blev Dr. jur. 1852, 1853 privatdocent i Giessen, 1857 ekstraordinær professor i Wien, 1862 ordentlig professor sammesteds, 1875 generalsekretær og 1898 vicepræsident for Videnskabernes Akademi i Wien, 1891 medlem af Herrehuset. Siegel, der i retsopfattelse stod Jacob Grimm nær, har udfoldet en forfattervirksomhed af stor, delvis banebrydende betydning. Særlig må fremhæves Das deutsche Erbrecht nach den Rechtsquellen des Mittelalters (1853), Die germanische Verwandtschaftsberechnung mit besonderer Beziehung auf die Erbenfolge (1853), Geschichte des deutschen Gerichtsverfahrens (I, 1857), Deutsche Rechtsgeschichte (1886, 3. oplag 1895) foruden fortrinlige afhandlinger i Wien-Akademiets Sitzungsberichte. Stor betydning for tysk videnskab og lovgivning fik Siegels berømte bog Das Versprechen als Verpflichtungsgrund im heutigen Recht (1873). Siegel gav stødet til og fremmede udgivelsen af vigtige retshistoriske kildeskrifter, for eksempel Ludwig von Rockingers udgave af Schwabenspiegel og Emil Julius Hugo Steffenhagens af glossen til Sachsenspiegel og frem for alt den statelige samling af østrigske Weisthümer, hvis 1. bind, Die Salzburgischen Taidinge, han selv udgav sammen med Karl Tomaschek (1870).

Kilder 

  

Retshistorikere fra Østrig
Ansatte ved Wiens Universitet
Faglitterære forfattere fra Østrig
Tysksprogede forfattere
Østrigere i 1800-tallet
Gottlieb Berendt

Gottlieb Berendt (født 4. januar 1836 i Berlin, død 27. januar 1920 i Schreiberhau) var en tysk geolog. 

Berendt studerede bjergværkslære i Berlin og offentliggjorde 1863 en afhandling om Mark Brandenburgs diluvialaflejringer, hvori findes det første geologiske kort over denne egn. I de følgende år udførte han geologiske kortlægningsarbejder i Øst- og Vestpreussen. I 1874 knyttedes han til den preussiske geologiske undersøgelse, og 1875-1911 var han professor ved Berlins Universitet. Berendt har offentliggjort en del geologiske afhandlinger, der særlig omhandler egnen omkring Berlin.

Kilder 
 
 

Geologer fra Tyskland
Ansatte ved Humboldt-Universität zu Berlin
Tyskere i 1800-tallet
Tyskere i 1900-tallet
Personer fra Berlin
Berendt

Berendt er et tyskt efternavn, der henviser til blandt andre:

 Carl Hermann Berendt (1817–1878) – tysk etnograf
 Gottlieb Berendt (1836–1920) – tysk geolog
 Nicolai Berendt (1826–1889) – dansk pianist og komponist

Efternavne
Kühne

Kühne er et tyskt efternavn, der henviser til blandt andre:

 August Kühne (1829–1883) – tysk officer, forfattere under pseudonymen Johannes von Dewall
 Gustav Kühne (1806–1888) – tysk forfatter og litteraturkritiker
 Moritz Kühne (1835–1900) – tysk general og militærforfatter
 Wilhelm Kühne (1837–1900) – tysk fysiolog

Efternavne
Kalle Stropp och Grodan Boll på svindlande äventyr

Kalle Stropp och Grodan Boll på svindlande äventyr er en animeret spillefilm fra 1991 instrueret af Jan Gissberg.

Svenske Stemmer 
 Thomas Funck-Kalle Stropp/Grodan Boll/Papegojan/Ragatha/Plåt-Niklas/Räven
 Thorsten Flinck-Hacke Affärsman Från Tonto-Turbo
 Peter Dalle-Macke Affärsman Från Tonto-Turbo
 Claes Månsson-Acke Affärsman Från Tonto-Turbo
 Åsa Bjerkerot-Prinsessan Kottegrön
 Eva Funck-Drottning Kotte/Prinsessan Kottegröns Mamma
 Stig Grybe-Kung Kotte/Prinsessan Kottegröns Pappa

Eksterne henvisninger 
 

Animationsfilm fra Sverige
Svenske film fra 1991
Moritz Kühne

Moritz Kühne (født 26. januar 1835, død 12. marts 1900) var en preussisk oberst og militærforfatter.

Kühne gjorde sig bekendt gennem udmærkede taktiske studier, der 1870–78 udkom under titelen Kritische und unkritische Wanderungen über die Gefechtsfelder der preussischen Armee in Böhmen 1866 (5. udgave 1898).

Kilder 

 

Officerer fra Preussen
Faglitterære forfattere fra Tyskland
Tysksprogede forfattere
Tyskere i 1800-tallet
Ugglan
Presidents Institute

Presidents Institute er et internationalt direktørnetværk, som oprindeligt blev stiftet i Danmark i september 2005 under det oprindelige navn Institut for Selskabsledelse. I dag opererer erhvervsnetværket globalt med over 2.000 medlemmer i Danmark, Sverige og Finland.

Udover at skabe fortrolige fora for topledere, hvor der kan udveksles erfaring og sparring om konkrete udfordringer, er Presidents Institute særligt kendt for sine halvårlige Presidents Summits.

Presidents Summits er internationale topmøder for erhvervsledere i ind- og udland, hvor der typisk samles over 2.000 erhvervsledere - og er dermed de største tilbagevendende begivenheder af sin slags i Norden. Fokus på disse topmøder er almindeligvis bestyrelsesarbejde, topledelse og politik. Tidligere indlægsholdere har bl.a. været Jack Welch, Sir Richard Branson, Gordon Brown, Carlos Ghosn, Mitt Romney og Bill Clinton.

Presidents Institute blev kåret som Børsen Gazelle i 2011, 2012, 2013, 2014 og 2015.

Selskabet blev rekonstrueret i oktober 2018 og overtaget af en gruppe erhvervsledere bestående serieiværksætterne Mads Faurholt-Jørgensen og Stefan Bruun.

Referencer

Eksterne henvisninger 
 

Erhvervsliv
Etableret i 2005
National Portrait Gallery

National Portrait Gallery (ofte forkortet NPG) er et kunstmuseum i London, der har en samling af portrætter af vigtige og berømte historiske britere. Det var det første portrætgalleri i verden, da det åbnede i 1856. I 1896 flyttede galleriet til dets nuværende bygning på St Martin's Place, ved Trafalgar Square, og støder op til National Gallery. Det er blevet udvidet to gange siden. National Portrait Gallery har også tre regionale afdelinger i Beningbrough Hall, Bodelwyddan Castle og Montacute House. Det har ikke forbindelse til Scottish National Portrait Gallery i Edinburgh, hvis område det overlapper. Galleriet er et non-departmental public body sponsoreret af Department for Culture, Media and Sport.

Museet indeholder omkring 195.000 portrætter, hvoraf et af de mest berømte er Chandosportættet af William Shakespeare selvom det er usikkert, om det egentlig forestiller forfatteren.

Referencer

Eksterne henvisninger 

 

Kunstmuseer i London
Museer etableret i 1856
De evige tre

De evige tre er et digt af  Tove Ditlevsen, der findes i digtsamlingen ”Lille Verden” der udkom i 1942.

Handling

Digtet beskriver hvordan man som kvinde følelsesmæssigt kan stå splittet mellem to mænd. 

Mens Tove Ditlevsen beskriver den første mand som flyvsk, spændende og intens, så opfattes den anden mand blot som en fast base for stabilitet og tryghed.

Men trekantsdramaet synes umuligt, da længslen kører i ring. Den stabile mand forguder hende, men hun gengælder ikke disse følelser. Derimod forguder hun den flyvske mand – som da knap nok ser hende.

Sprog
Digtet er opbygget af henholdsvis fem strofer af fire vers i hver. Heraf er der stavelsesrim i hvert andet vers (bb, bb).

Tove Ditlevsen leger med billedsproget, hvilket man bl.a. kan se da hun benytter sig af besjæling: ”drømmene drukner i”.

Der udover er hele digtet opbygget omkring det antitetiske fremstillingskoncept, hvilket betyder at Tove Ditlevsen igennem hele digtet præsenterer sin læser for to modsætningspar – ”den rigtige” og ”den forkerte”.

Historie

Anne Linnet valgte i 1986 at skrive musik til bl.a. dette digt, men der udover også otte andre af Tove Ditlevsens digte.

Hun udgav da pladen Barndommens Gade, og fik efterfølgende stor succes med albummets numre.

Eksterne kilder og henvisninger

 Tove Ditlevsen læser: De evige tre 
 Uddrag af teksten  på dr.dk
Bøger af Tove Ditlevsen
Digte
James Flynn

James (Jim) Robert Flynn (født 28. april 1934, død 11. december 2020) var professor i politiske studier på Otago-universitetet i Dunedin, New Zealand og forsker i intelligens.

Han er kendt for sine publikationer om en vedvarende stigning i IQ-scorer i hele verden, hvilket nu benævnes Flynn-effekten. Han var oprindeligt fra Washington D.C. i USA og blev uddannet i Chicago. Han emigrerede til New Zealand i 1963.

Forskning 
Flynn arbejdede på at definere intelligens på en så generel måde, at den er uafhængig af kultur. Hen fremhævede blandt andet, at de tankemåder, som kræves for at håndtere problemer med overlevelse fx i en ørken utvivlsomt adskiller sig meget fra det, som kræves for at overleve i et moderne vestligt samfund, men at begge uden tvivl kræver intelligens.

Forfatterskab 
 Race, IQ and Jensen London and Boston: Routledge & Kegan Paul, 1980. 
 Humanism and Ideology: an Aristotelian View London and Boston: Routledge and Kegan Paul, 1973. 
 Asian Americans : Achievement Beyond IQ Hillsdale, N.J.: L. Erlbaum Associates, 1991. 
 How to defend humane ideals: substitutes for objectivity Lincoln, Neb.: University of Nebraska Press, 2000. 
 What is intelligence? : beyond the Flynn effect Cambridge, UK ; New York: Cambridge University Press, 2007. 
 Where Have All the Liberals Gone?: Race, Class, and Ideals in America Cambridge, UK ; New York: Cambridge University Press, 2008. 
 The Torchlight List: Around the World in 200 Books New Zealand: Awa Press, 2010.

Noter 

Videnskabsfolk fra USA
Politikere fra New Zealand
Vejerslev

Vejerslev kan henvise til flere stednavne i Danmark:
 Vejerslev (Favrskov Kommune) – en bebyggelse og et ejerlav i Vejerslev Sogn, Favrskov Kommune
 Vejerslev (Morsø Kommune) – en bebyggelse og et ejerlav i Vejerslev Sogn, Morsø Kommune

 Se også
 Vejerslev Kirke
 Vejerslev Sogn
Wilhelm Windelband

Wilhelm Windelband (født 11. maj 1848 i Potsdam, død 22. oktober 1915 i Heidelberg) var en tysk filosof.

Windelband, der var professor i Zürich, Strassburg og Heidelberg, har foruden en række historiske værker og afhandlinger skrevet Präludien (1884, 8. oplag 1921) og Über Willensfreiheit (1904, 7. oplag 1905) og Einleitung in der Philosophie (1914, 2. oplag 1920); han tilhørte nykantianernes kreds og sluttede sig til Marburgskolen i afvisningen af Ding an sich, men adskiller sig fra den ved at sammenfatte erkendelsesteorien med etik og æstetik til en værdilære, hvorefter der også for tænkningen gælder en vurderingspligt, der fører til afgørelsen af, om dommene er rigtige eller falske, hvilket er det samme som bestemmelse af, hvad der er værdifuldt. Desuden opstillede Windelband en skarp distinktion mellem nomotetiske videnskaber, som søgte at opstille almengyldige love, og idiografiske, der blot kunne erkende og beskrive det individuelle, mennesker og begivenheder.

Kilder 

 

Filosoffer fra Tyskland
Faglitterære forfattere fra Tyskland
Tysksprogede forfattere
Ansatte ved Zürichs Universitet
Ansatte ved Strasbourgs Universitet
Ansatte ved Heidelbergs Universitet
Tyskere i 1800-tallet
Tyskere i 1900-tallet
Anya Eskildsen

Anya Eskildsen (født 23. februar 1968) er administrerende direktør på Niels Brock Copenhagen Business College i København. Hun er student fra N. Zahles Gymnasieskole og har en cand.polit. fra Københavns Universitet.

Anya Eskildsen står bag Niels Brocks internationale engagement med eksport af uddannelse til Kina, Vietnam og Kasakhstan og samarbejde med to engelske universiteter.

Anya Eskildsen er medlem af en række råd og bestyrelser. Hun sidder blandt andet i bestyrelsen ved Young Enterprise København, Tryg A/S, Tryghedsgruppen, Lær For Livet og har tidligere været en del af Danmarks Vækstråd. Udover det, er hun også blogger på Den Korte Avis, Mandag Morgen. og blog.brock.dk
Hun er gift med Ernst Eskildsen, har tre børn.

Noter 

Direktører fra Danmark
Personer i Kraks Blå Bog
NFPA 704

NFPA 704 er et standardsystem til fareidentifikation af materialer. 
Den blev først "forsøgsvis vedtaget som en vejledning" i 1960 og revideret flere gange siden da. I dagligdags tale kaldes den også "branddiamanten" (eller "fire diamond") og kan anvendes af redningsmandskab til hurtigt og nemt at identificere de risici, som farlige materialer udgør. Det hjælper også med til at fastslå, hvad der eventuelt skal bruges særligt udstyr, procedurer, eller hvilke forholdsregler der skal træffes under de indledende faser af et nødberedskab.

Koder 
De fire inddelinger er typisk farvekodede hvor rød indikerer brandfarlighed, blå indikerer niveauet af sundhedsfaren, gul for kemisk reaktivitet, og hvid som indeholder koder for særlige risici. Hver af dem er vurderet på en skala fra 0 (ingen risiko) til 4 (alvorlig risiko). Den seneste version af NFPA 704 for hver klassificering er angivet nedenfor. De numeriske værdier i den første kolonne er angivet som "graden af fare" med tal (1, 2, 3, 4), ikke at forveksle med andre klassifikationssystemer, som den i NFPA 30 Brandfarlig og Brændbare-væsker-kode, hvor brændfarlige og brændbare væsker er betegnet med "klasse", ved hjælp af romertal (I, II, III) [2]

Noter 

Materialer
Sikkerhed i kemi
Beredskab
Identifikationssystemer
Æseløre

Æseløre er en bøjet side sat i en bog - som regel øverst. Det benyttes i stedet for et bogmærke til at huske, hvor man er nået til.

Bøger
Wildeshausen

Wildeshausen (plattysk: Wilshusen) er administrationsby i Landkreis Oldenburg i den tyske delstat Niedersachsen. Den ligger i den sydlige del af landkreisen midt i Naturparken Wildeshauser Geest ved floden Hunte.

Geografi 
Wildeshausen ligger ved den midterste del af Hunte i området med Ems-Hunte-Geest og grænser mod sydvest til Landkreis Vechta, mens resten af kommunen grænser til andre kommuner i Landkreis Oldenburg. Kommunen er hovedsageligt landbrugsland, afvekslende med skove; Det tidligere hedelandskab er på nær små rester, forsvundet.

De nærmeste større byer er Oldenburg ca 30 km mod nord, Bremen ca 30 km mod nordøst og Osnabrück ca. 70 km mod syd.

Nabokommuner og byer 
Nabokommuner er (med uret fra nord) Dötlingen, kommunerne Prinzhöfte, Winkelsett og Colnrade (alle Samtgemeinde Harpstedt), kommunen Goldenstedt, kommunen Visbek, landsbyen Ahlhorn (Großenkneten) og kommunen Großenkneten.

Afstandene er fra centrum af byen.

Inddeling 
Ud over det hovedbyen med det historiske centrum består kommunen Wildeshausen af det omvivende landområde med en lang række landsbyer og bebyggelser præget af landbruget (indbyggertal i parentes: )

 Aldrup (26)
 Aumühle (325)
 Bargloy (92)
 Bühren (55)
 Denghausen (15)
 Düngstrup (197)
 Garmhausen (15)
 Glane (34)
 Hanstedt (43)
 Heinefelde (37)
 Hesterhöge (58)
 Holzhausen (161)
 Kleinenkneten (174)
 Lohmühle (55)
 Lüerte (154)
 Pestrup (15)
 Spasche (8)
 Thölstedt (67)

Eksterne kilder/henvisninger 

 Byens websted

Byer i Niedersachsen
Gilbert N. Lewis

Gilbert Newton Lewis (23. oktober 1875 i Weymouth – 23. marts 1946 i Berkeley) var en amerikansk fysisk kemiker, der er kendt for opdagelsen af kovalente bindinger, og opfindelse af elektronprikmodellen.

Kemikere fra USA
Elektronprikmodellen

Elektronprikmodellen eller Lewisstruktur er en måde, hvorpå man kan illustrere, hvilke bindinger eller ledige elektroner, der indgår i molekyler og kemiske forbindelser. Metoden blev introduceret 1916 af den amerikanske kemiker Gilbert N. Lewis i artiklen "The Atom and the Molecule". En elektronprikmodellen er en måde at tegne atomer, molekyler og ioner op på, hvor man indikerer alle valenselektronerne (elektronerne i den yderste atomskal) for atomet/samtlige atomer i enheden. Med elektronprikformlen kan man holde styr på, hvor mange bindinger atomet i enheden danner, sammenholde det med antal valenselektroner samt antal lonepairs og dermed beregne evt. ladning for atomet. Lewis' artikel introducerede yderligere det, der nu kaldes for den kubiske atommodel.

Kildehenvisninger 

Kemisk binding
Jern(III)nitrat

Jern(III)nitrat er et salt med formlen Fe(NO3)3. Saltet er stærkt hygroskopisk.

Jernforbindelser
Nitrater
Verden i stå

Verden i stå er det tredje studiealbum af den danske singer-songwriter Rasmus Walter, der blev udgivet den 20. oktober 2014 på Playground Music. 

Modsat de to tidligere albums, der bar præg af en organisk lyd, har producer Søren Mikkelsen på dette album fået en mere fremtræende rolle, med et mere elektronisk lydbillede. Om dette har Walter udtalt: "Jeg ser først og fremmest mig selv som sangskriver, men jeg har helt klart givet mere plads til Søren denne gang. Denne gang har det kun været os to og en trompetist. Jeg har altid været meget "brun" i min musikopfattelse, organiske instrumenter fra Stones til Travis, men har længe gerne villet flytte mig."

Første single, "Verden i stå" udkom den 25. august 2014. Om singlen har Walter udtalt: "For en gangs skyld handler det om mødet frem for afskeden, som jeg har skrevet så mange sange om efterhånden. Måske er det bare kommet helt naturligt i kraft af, at jeg har fundet et hjem til min kærlighed med min kæreste og mit barn."

I november 2015 modtog albummet guld for 10.000 solgte eksemplarer.

Spor

Hitlister og certificeringer

Ugentlige hitlister

Årslister

Certificeringer

Kilder 

Album fra 2014
Rasmus Walter-album
Dobbeltliv

Dobbeltliv det andet studiealbum fra den danske pop/rock duo De eneste to, der udkom den 14. november 2014 på Copenhagen Records og Sony Music. Om titlen Dobbeltliv har Simon Kvamm udtalt: "Dobbeltliv kredser om at rumme flere sider, der til tider er i balance og til tider i krig med hinanden. At føle sig gammel, men samtidig føle sig ung. At give slip men samtidig gribe dagen. At føle sig speciel, men samtidig føle sig enormt almindelig."

Albummets første single, "Sult" udkom den 18. august 2014. "Sult" handler ifølge Simon Kvamm om et ønske om, at man aldrig bliver mæt; og ifølge Peter Sommer om, "at den gnist man kender fra ungdommen aftager og man skal kæmpe for at føle tilværelsens intensitet i stedet for at blindt henfalde i magelighed". I sangen reciterer skuespiller Ole Thestrup starten af Knut Hamsuns roman Sult (1890). "Skrig det til træerne" udkom som anden single den 20. oktober 2014. Sangen handler ifølge Gaffa om "at give en løsning til dem, der føler sig misforståede og fyldt til bristepunktet med statusopdateringer og lignende.

Dobbeltliv debuterede som nummer 3 på hitlisten, med en salgsscore på 2084. I maj 2015 modtog albummet guld for 10.000 solgte eksemplarer.

Spor

Hitlister og certificeringer

Ugentlige hitlister

Årslister

Certificeringer

Kilder 

Album fra 2014
De eneste to-album
Alois af Liechtenstein

Arveprins Alois af og til Liechtenstein (født 11. juni 1968 i Zürich) er arveprins og tronfølger i Fyrstendømmet Liechtenstein. 

Arveprins Alois er den ældste søn af Fyrst Hans Adam 2. og fyrstinde Marie af Liechtenstein. Han blev tronfølger ved sin fars tronbestigelse i 1989. Siden 2004 har han som prinsregent (tysk: Stellvertreter des Fürsten) varetaget regeringen i fyrstendømmet på vegne af sin far.

Han er gift med Arveprinsesse Sophie, med hvem han har fire børn.

Biografi 
Alois blev født den 11. juni 1968 i Zürich i Schweiz som den ældste søn af den daværende Arveprins Hans Adam af Liechtenstein i hans ægteskab med Marie Kinsky von Wchinitz und Tettau.

Prins Alois voksede op på slottet i Vaduz, Liechtensteins hovedstad. Han gik i grundskole og gymnasium i Vaduz. Derefter uddannede han sig til officer i Storbritannien. Han studerede jura ved universitetet i Salzburg. Da faderen blev fyrste i 1989, blev han arveprins.

Siden 1996 bor han igen i Vaduz, hvor han er ansvarlig for den fyrstelige formue. Den 15. august 2004 gjorde Fyrst Hans Adam 2. Alois til prinsregent og overlod ham den daglige regering af fyrstendømmet, idet Hans Adam dog formelt er forblevet statsoverhoved og beholder titlen som fyrste.

Ægteskab og børn 
Den 3. juli 1993 giftede han sig i St. Florinskirken i Vaduz i Liechtenstein med hertuginde Sophie af Bayern, datter af Prins Max Emanuel og Prinsesse Elizabeth af Bayern. De har fire børn:

 Prins Joseph Wenzel, født 24. maj 1995 i London
 Prinsesse Marie Caroline, født  17. oktober 1996 i Grabs i Kanton Sankt Gallen 
 Prins Georg, født  20. april 1999 født i Grabs
 Prins Nikolaus, født 6. december 2000 i Grabs

Eksterne links 

S.D. Erbprinz Alois  på Det Liechtensteinske Fyrstehus' hjemmeside

Arveprinser
Huset Liechtenstein
Personer fra Zürich
Friedrich Albert Lange

Friedrich Albert Lange (født 28. september 1828, død 21. november 1875) var en tysk filosof og nationaløkonom. Han var søn af teologen Johann Peter Lange.

Lange studerede filosofi, pædagogik og samfundsøkonomi i Zürich og Bonn. Han var 1852—55 gymnasielærer i Köln, tog 1855 doktorgraden i Bonn; fra 1858 gymnasielærer i Duisburg, men opsagde 1862 denne stilling for at kunne beskæftige sig med samfundsøkonomi og politik. 1862—66 var han redaktør af det af ham grundlagte oppositionsblad Der Bote vom Niederrhein og samtidig sekretær i handelskamret. Fra 1866 leede han i Winterthur i Schweiz, hvor han grundlagde flere socialpolitiske tidsskrifter. Lange blev 1870 professor i "induktiv filosofi" i Zürich, fra 1872 i Marburg. Langes betydeligste arbejde på samfundsøkonomiens område er Die Arbeiterfrage (1865, 5. udgave 1894), et værk af utvivlsomt stor betydning for udviklingen af den moderne tyske socialpolitik. Lange påviste heri nødvendigheden af at give den sociale reformtrang, trykket fra neden, afløb, hvis ikke den bestående samfundsorganisation skal sprænges, med andre ord at socialreformen er en efter sit inderste væsen konservativ aktion. Langes standpunkt ligger Marx' nær; kun deler han ikke dennes lære om klassekampen, lige så lidt som hans materialistiske historieopfattelse. Af Langes mere social-filosofiske skrifter kan nævnes den kritisk-historiske monografi John Stuart Mill's Ansichten über die soziale Frage und die angebliche Umwälzung der Sozialwissenschaft durch Carey (1866) samt Die Geschichte des Materialismus und Kritik seiner Bedeutung in der Gegenwart (1866). Dette betydningsfulde værk udkom i en række oplag og fandt betydelig udbredelse (fransk oversættelse ved Pommerol 1877—79, engelsk ved Thomas 1878—79). Lange giver heri en kritisk oversigt over materialismens vigtigste historiske udslag og af naturvidenskabernes udvikling fra grækerne til Darwin. På dette grundlag bygger han sin egen anskuelse; materialismen er for ham det nødvendige gennemgangsled; den må overvindes ved at gennemføres, thi forbi kommer man ikke. Men ved at vise dens utilstrækkelighed viser han idealismens berettigelse og nødvendighed. Idealismen udelukker ikke de reale kendsgerninger, dem må der nødvendigvis regnes med. Denne sunde realisme viser tilbage til Kant, og Langes værk har sikkert bidraget til genopblomstringen af Kant-studierne i Tyskland.

Kilder 

 

 

Filosoffer fra Tyskland
Nationaløkonomer fra Tyskland
Ansatte ved Zürichs Universitet
Ansatte ved Marburgs Universitet
Faglitterære forfattere fra Tyskland
Tysksprogede forfattere
Tyskere i 1800-tallet
Gymnasielærere fra Tyskland